《志师自通州访我於仪真因携之至长芦留语数日》
宋代·仲并

通州瞿昙师，多於雁鹜行。
吾常爱志僧，谓之一凤凰。
不见十五载，访我大江傍。
留之固未遣，载以荆州航。
相从三日游，山晚松风长。
尔我岂其梦，嗒然尧桀忘。
凌晨洗一钵，束衣还故乡。
为子植梧桐，何时复来翔。

作者简介：约公元一一四七年前后在世]字弥性，江都（今江苏扬州）人。生卒年均不详，约宋高宗绍兴中前后在世。幼好学强记，其母尝屏其所观书，几上仅余台历一册，明旦默记，纤悉不误。高宗绍兴二年（一一三二）进士，调平江府学教授。五年，通判湖州。七年，以张浚荐召至阙，为秦桧所阻，出通判镇江府。十六年，为言者所劾，降二官（《建炎以来系年要录》卷一五五），自是闲退二十年。孝宗隆兴元年（一一六三），擢光禄丞，晚知蕲州。